L-isport tal-qdif kostali huwa popolari ferm barra minn Malta, speċjalment fl-universitajiet, tant li l-Università ta' Malta għaddejja b'taħdidiet biex studenti barranin jagħmlu skambji ma' studenti Maltin. Biex iħajjar aktar studenti jagħmlu eżerċizzju fiżiku, il-klabb tal-qdif tal-Università ta' Malta għadu kif xtara żewġ dgħajjes tal-qdif kostali li ġew iffinanzjati mill-Fond għall-Kawżi Ġusti. Tessie u Temi huma l-ismijiet mogħtija lill-ewwel żewġ dgħajjes tal-qdif kostali tal-klabb tal-Università ta' Malta li twaqqaf 3 snin ilu. Id-dgħajjes huma msemmija wara l-ewwel mara li grawdat mill-Università ta' Malta Tessie Camilleri u l-Professur u storiku ċelebri Sir Temi Zammit li serva bħala rettur fl-Università ta' Malta fis-seklu għoxrin. Il-President tal-Klabb tal-Qdif Rebecca Caruana spjegat ma' Television Malta li l-qaddiefa jużaw teknika differenti tal-qdif minn dik li normalment nassoċjaw mar-regatta tradizzjonali Maltija. "L-unviersitajiet ta' barra jippratikaw sliding seating rowing, ir-regatta u l-klabbs tradizzjonali hawn Malta jippratikkaw, għalkemm huwa qdif huwa teknika kemm xejn differenti s-seat ikun fixed ma jkunx jimxi." Rebecca Caruana qalet li dan l-isport mistenni jħajjar aktar studenti barranin jsegwu l-korsijiet fl-Università ta' Malta tant li diġà għaddejjin taħditiet ma' universitajiet barranin biex isiru skambji ta' studenti. Ir-Rettur tal-Università ta' Malta, il-Professur Alfred Vella faħħar l-ispirtu ta' dan il-grupp ta' żgħażagħ li rnexxielhom jiksbu riżultat f'qasir żmien. F'kummenti ma' TVM qal li l-attività fiżika hi waħda mill-miri edukattivi ta' din l-Università."Inpoġġu l-isport fiċ-ċentru tal-interess tal-istudent nħossu li mhux biss l-istudenti li qed jistudjaw l-isport bħala akkedmika imma anke l-oħrajn kollha. Emm, li jkollok l-isport li jifforma parti normali ta' ħajtek hi essenzjali". Il-Ministru tal-Finanzi Edward Scicluna saħaq fuq l-importanza li l-isport isir parti mill-formazzjoni tal-istudenti universitarji. Huwa ħeġġeġ ukoll lill-għaqdiet mhux governattivi, speċjalment taż-żgħażagħ, sabiex jersqu 'l quddiem bil-proġetti tagħhom sabiex jingħataw għajnuna finanzjarja permezz tal-Fond tal-Kawżi Ġusti, bħalma ġara fil-każ tal-klabb tal-università li ngħata 13,000 ewro biex itaffi mill-ispiża tax-xiri ta' dawn id-dgħajjes.